مصر ياما يا بهيه

مصر ياما يا بهية

يسبق كلامنا سلامنا يطوف ع السامعين معنا

عصفور محندق يزقزق كلام موزون و له معنى

عن الارض سمرا و قمرا

و ضفه و نهر و مراكب

و رفاق مسيرة عسيرة
و صورة حشد
و مواكب

ف عيون صبية بهية
عليها الكلمة و المعنى

مصر يا امّة يا بهية
يام طرحة و جلابية

الزمن شاب و انتي شابة
هو رايح و انتي جاية

جايه فوق الصعب ماشية
فات عليكي ليل و مية

و احتمالك هو هو
و ابتسامتك هى هى
تضحكي للصبح يصبح

بعد ليلة و مغربية
تطلع الشمس تلاقيكي
معجبانية و صبية

يا بهية
الليل جزاير جزاير

يمد البحر يفنيها
و الفجر شعلة ح تعلا و عمر الموج ما يطويها
و الشط باين مداين

عليها الشمس طوافة
ايدك فى ايدنا

ساعدنا
دي مهما الموجة تتعافى

بالعزم ساعة جماعة
و بالأنصاف نخطيها

مصر يا امّة يا سفينة
مهما كان البحر عاتي

فلاحينيك ملاحينيك
يزعقوا للريح يواتي

اللى ع الدفة صنايعي
و اللى ع المجداف زناتي

و اللى فوق الصاري كاتب
كل ماضي و كل آتي

عقدتين و التالته تابتة
تركبي الموجة العفية

توصلي بر السلامة
معجبانية و صبية.. يا بهية

و يعود كلامنا فى سلامنا يطوف ع الصحبة حلواني
عصفور محني يغني

على الافراح ومن تاني
يرمي الغناوي تقاوي

تبوس الارض
تتحنى
تفرح
و تطرح
و تسرح

و ترجع تاني تتغنى
اللى بنى مصر كان فى الاصل حلواني

تصنيف:اغانى وطنيه مصريه
تصنيف:اغانى باللغه المصريه
تصنيف:كلمات اغانى